“สยามราช” มั่นใจเทรดพรุ่งนี้ได้รับการตอบรับจากนักลงทุนคึกคัก
ผู้บริหารบมจ.สยามราช หรือ SR มั่นใจเข้าเทรดวันแรกตลาดหลักทรัพย์ mai วันที่ 11 พ.ย.นี้ สร้างความประทับใจถ้วนหน้า เหตุตั้งราคาไอพีโอที่ 3.50 บาทนั้นเหมาะสม และแนวโน้มธุรกิจในอนาคตมีโอกาสขยายตัวได้อย่างต่อเนื่อง
10 พ.ย. 2558

นายเกียรติ วิมลเฉลา ประธานเจ้าหน้าที่บริหาร บริษัท สยามราช จำกัด (มหาชน) หรือ SR เปิดเผยว่า มีความเชื่อมั่นว่าหุ้น SR ที่จะเข้าซื้อขายในตลาดหลักทรัพย์เอ็ม เอ ไอ (mai) เป็นวันแรกในวันที่ 11 พฤศจิกายน 2558 นี้ จะได้รับการตอบรับที่ดีจากนักลงทุนอย่างดีเยี่ยม เห็นได้จากในช่วงเปิดขายหุ้นไอพีโอระหว่างวันที่ 4 – 6 พฤศจิกายน ที่ผ่านมา ได้รับความสนใจจากนักลงทุนอย่างล้นหลาม
เนื่องจากนักลงทุนมีความเข้าใจธุรกิจ และมองเห็นแนวโน้มในอนาคตของ SR ที่เติบโตตามการขยายโครงข่ายระบบท่อส่งก๊าซธรรมชาติสายหลักและแผนกำลังการผลิตไฟฟ้าของประเทศไทย ซึ่งมีแนวโน้มการใช้ก๊าซธรรมชาติเพื่อผลิตไฟฟ้าที่เพิ่มมากขึ้น จึงเป็นโอกาสทางธุรกิจของบริษัทในการเติบโตในอนาคต
นอกจากนี้ บริษัทได้เพิ่มการเป็นตัวแทนจำหน่ายปั๊มอุตสาหกรรมแบรนด์ ITT Goulds Pumps บริษัทผู้ผลิตชั้นนำของโลก ซึ่งเป็นปั๊มประเภท Process Centrifugal Pump ที่มีการใช้งานอย่างกว้างขวางในทุกกลุ่มอุตสาหกรรม ซึ่งมั่นใจว่าจะเป็นสินค้าที่ได้รับการตอบรับเป็นอย่างดี ผลักดันรายได้ของบริษัทเติบโตอย่างมั่นคงในอนาคต
ด้านนายรัฐชัย ธีระธนาวัฒน์ กรรมการผู้จัดการ ฝ่ายวาณิชธนกิจ บริษัทหลักทรัพย์ อาร์เอชบี (ประเทศไทย) จำกัด (มหาชน) ในฐานะที่ปรึกษาทางการเงินและผู้จัดการการจำหน่ายและรับประกันการจำหน่ายหุ้นสามัญเพิ่มทุน ของ SR เปิดเผยว่า การกำหนดราคาเสนอขายหุ้นสามัญเพิ่มทุนให้กับประชาชนทั่วไปเป็นครั้งแรก (IPO) จำนวน 150 ล้านหุ้น มูลค่าที่ตราไว้ (พาร์) หุ้นละ 0.50 บาท ในราคาหุ้นละ 3.50 บาท ถือเป็นระดับราคาที่เหมาะสมกับปัจจัยพื้นฐาน โดยมีค่าอัตราส่วนราคาต่อกำไรสุทธิ P/E ratio อยู่ที่ 15.05 เท่า โดยมีส่วนลดประมาณ 57.23% จาก P/E Ratio ของบริษัทจดทะเบียนที่มีลักษณะการประกอบธุรกิจคล้ายคลึงกับ SR ซึ่งเท่ากับ 35.18 เท่า ซึ่งเป็น P/E Ratio เฉลี่ยในช่วงเวลา 3 เดือน ย้อนหลัง
“มั่นใจว่าหุ้น SR จะสร้างผลตอบแทนที่ดีให้กับนักลงทุน เนื่องจากมีปัจจัยพื้นฐานแข็งแกร่ง ถือเป็นบริษัทอันดับต้นๆ ของประเทศในงานทั้ง 3 กลุ่มธุรกิจ อาทิ การให้บริการงานวิศวกรรมก่อสร้างสถานีวัดและระบบท่อส่งก๊าซธรรมชาติ (MPT) ธุรกิจให้บริการที่เกี่ยวเนื่องกับก๊าซธรรมชาติสำหรับยานยนต์ (NGV) และธุรกิจออกแบบและจำหน่ายระบบปั๊มอุตสาหกรรมและระบบวิศวกรรมที่เกี่ยวข้องให้แก่โรงงานอุตสาหกรรมและโรงไฟฟ้า (EPS) ขณะที่ผลการดำเนินงานในงวด 6 เดือนแรกของปี 2558 มีความแข็งแกร่ง โดยมีกำไรสุทธิ 79.12 ล้านบาท และแนวโน้มธุรกิจในอนาคตมีโอกาสขยายตัวได้อย่างต่อเนื่อง ทำให้มั่นใจว่า SR เมื่อเข้าเทรดวันแรกจะได้รับการตอบรับจากนักลงทุนเป็นอย่างดี สร้างมิติใหม่สำหรับหุ้นที่เข้าเทรดด้วยเกณฑ์มาร์เก็ตแคป” นายรัฐชัย กล่าวในที่สุด